**RMS Queen Mary 2** (također *QM2*) je britanski prekooceanski brod izgrađen 2003. godine za Cunard Line, nazvan po starijem brodu iste kompanije *RMS Queen Mary*. Po izgradnji u francuskom brodogradilištu *Chantiers de l'Atlantique*, *Queen Mary 2* je bio najduži, najširi, najviši i sa 148 528 tona najveći putnički brod ikada izgrađen. Primat u veličini, sa svojih 154 407 tona, preoteo mu je cruiser *Freedom of the Seas* u travnju 2006. dok je dimenzije broda nadmašio aktuelni najveći putnički brod, cruiser *Oasis of the Seas*, izgrađen 2009. *Queen Mary 2* prvi je veliki prekooceanski brod izgrađen nakon 1967. i trenutno jedini brod takve vrste u službi.

Povijest izgradnje
------------------

*Queen Mary 2* glavni je brod kompanije *Cunard Line* za redovne transatlantske prelaske. Konstruiran je kao zamjena za *Queen Elizabeth 2*, glavni brod *Cunard Linea* od 1969. do 2004. godine, te mu je dodijeljen status Kraljevskog poštanskog broda *Royal Mail Ship (RMS)* što je bila gesta u čast tradiciji. 

*Queen Mary 2* za vrijeme izgradnje.
Za razliku od svojih slavnih prethodnika, *QM2* nije parobrod, već je pokretan plinskim turbinama i diesel generatorima koji opskrbljuju električnom energijom pogonske elektro-gondole. Iako je konstruiran za transatlantske rute, koristi se i na krstarenjima, ali brzina od 30 čvorova izdvaja ga u odnosu na cruisere, kojima brzina uglavnom ne prelazi 22 čvora. *QM2* zamisao je Mickija Arisona, glavnog menadžera kompanije *Carnival Corporation & plc*, koja je *Cunard Line* preuzela 1998. Projekt je u početku predvidio brod od 84 000 tona, ali planovi konkurentskog *Royal Caribbean Internationala* o izgradnji serije brodova od 100 000, i 137 200 tona dramatično povećavaju dimenzije i tonažu *QM2* na definitivnih 148 528 tona. Krajem 1998. Cunard Line javno objavljuje *Project Queen Mary*, ali ugovor sa brodogradilištem *Chantiers de l'Atlantique*, (podružnica Alstoma) u Saint Nazaireu, u Francuskoj, specijaliziranim za izgradnju posebno velikih jedinica, nije potpisan do 2000. godine. 

U istom brodogradilištu koje je nekada gradilo transatlantike francuske kompanije *Compagnie Générale Transatlantique.*, velikog rivala *Cunard Linea*, oko 3000 radnika utrošilo je oko 8 milijuna radnih sati, i ukupno je 20 000 ljudi bilo involvirano na direktni i indirektni način u izgradnju. 300 000 komada čelika ugrađeno je u 94 velike sekcije, međusobno zavarene u suhom doku. Porinut je, 21. ožujka 2003. a pokusne vožnje obavljene su 25. - 29. rujna i 7. - 11. studenog 2003. Pri kraju izgradnje dogodila se nesreća kad je most za ukrcaj ljudi na brod popustio pod teretom posjetitelja koji su ga došli razgledati, uglavnom zaposlenika brodogradilišta i njihovih obitelji. 16 ljudi je poginulo a 32 osobe bile su ozljeđene. Radi viših standarda koje zahtjevaju prekooceanski brodovi, ugrađeno je 40% više čelika u odnosu na potrebe cruisera iste veličine. Konačna cijena izgradnje bila je 460 milijuna funti (700 milijuna eura, 900 milijuna američkih dolara), skoro dvostruko u odnosu na cruiser istih dimenzija. Predan je 26. prosinca 2003.

Dizajn
------

### Eksterijeri

Obris *Queen Mary 2*; usporedba sa *Titanicom*, Airbusom A380, autobusom, automobilom i čovjekom.
Glavni projektant Stephen Payne, inspirirao se sa više poznatih transatlantika: većim djelom s *Queen Elizabeth 2*, prednji dio nadgrađa i pramac aluzija su na *Queen Mary*, *Normandie* i *France*. Stražnji dimnjaci i pozicija zatvorene šetne palube, dugačke 620m, aluzija su na čuveni nizozemski transatlantik *Rotterdam*. Prema Međunarodnoj konvenciji o sigurnosti života na moru (*SOLAS*), čamci za spašavanje moraju biti na visini od 15m iznad vode, ali radi visokog nadvođa i mogućnosti da valovito oceansko more ošteti čamce, službenici *SOLAS*-a dozvolili su iznimku na *QM2*, te su čamci na visini 25m. Brojne kritike izazvao je oblik krme koji je kompromis između oblika krme na *QE2* i potrebe za ravnom krmom kakvu zahtjevaju pogonske elektro-gondole. Iako je Stephen Payne izjavio da u projektu namjerava upotrijebiti sve elemente koji *QM2* čine pravim prekooceanskim brodom, takva konstrukcija ima i potrebnu funkcionalnost: mogućnost montiranja elektro-gondola i dobre maritimne sposobnosti kod velikih brzina. U skladu sa dizajnom suvremenih putničkih i teretnih brodova, *QM2* ima bulb profil pramac radi veće stabilnosti pri plovidbi i smanjenja potrošnje goriva. Dimnjak je u odnosu na originalni projekt morao biti skraćen radi omogućavanja prolaska ispod mosta *Verrazano-Narrows* u New Yorku. *QM2* raspolaže s 14 164 m² otvorenog palubnog prostora sa vjetrobranima koji štite putnike od snažnih strujanja zraka pri velikim brzinama, i pet bazena, od kojih četiri na otvorenom. 

### Interijeri

U sukobu s tradicijom rasporeda prostora na putničkim brodovima, javni prostori na nižim su palubama u odnosu na palube sa kabinama. To je omogućilo ugradnju većih prostora u čvršćem dijelu broda i veći broj privatnih balkona na kabinama. Sadrži ukupno 13 paluba. Paluba 2, najniža rezervirana za putnike sadrži *Illuminations* teatar, kinematograf i planetarij, *Royal Court Theatre*, *Grand Lobby*, *Empire Casino*, *Golden Lion Pub*, i niži nivo restorana *Britannia*. Paluba 3 sadrži gornje nivoe *Illuminations* teatra, *Royal Court* teatra i restorana *Britannia*, i između ostaloga mali trgovački centar. Paluba 7, također rezervirana za javne prostore između ostaloga sadrži zimski vrt i restorane za platežno sposobnije putnike. Na palubi 8 nalaze se knjižara i biblioteka - najveća na moru. Iako su javni prostori dostupni svim putnicima, smatra se da podjela klijentele na restorane prema cijeni kabine čini *QM2* brod podijeljenim na 3 klase. Više od 5000 posebno naručenih umjetničkih djela krasi interijere: salone, hodnike, i apartmane, među kojima se ističu tapiserija Barbare Broekman u restoranu *Britannia*, apstraktni prikaz prekooceanskog broda i brončani mural Johna McKenne u *Grand Lobbyju*.

Aktivna služba
--------------

12. siječnja 2004. isplovljava na svoje prvo putovanje iz Southamptona za Fort Lauderdale na Floridi u SAD-u, s 2620 putnika pod zapovjedništvom kapetana Ronalda Warwicka,
dugogodišnjeg kapetana *Queen Elizabeth 2*. Program putovanja uključuje transatlantske prelaske, krstarenja na Karibima, Sjevernoj Americi, sjevernoj Europi i Skandinaviji, Sredozemlju i sjevernoj Africi i putovanja oko svijeta. Za vrijeme Olimpijskih igara u Ateni, bio je privezan u Pireju kao hotel, te je tom prigodom ugostio britanskog premijera Blaira, francuskog predsjednika Chiraca, bivšeg američkog predsjednika Busha i košarkašku reprezentaciju SAD-a. U siječnju 2006. krenuo je na put oko Južne Amerike. 

RMS *Queen Mary 2*
Pri isplovljavanju iz Fort Lauderdalea oštećena je jedna od pogonskih elektro-gondola, što prisiljava brod na smanjenu brzinu. Radi toga Kapetan Warwick odlučuje preskočiti nekoliko južnoameričkih luka gdje je bilo predviđeno pristajanje. Mnogi putnici prijetili su radi toga prosvjedima, dok *Cunard Line* nije ponudio vratiti novac uplaćen za putovanje. U lipnju, po povratku u Europu oštećeni propeler je uklonjen, a tek u studenome za vrijeme dokovanja u Hamburgu vraćen je popravljen na svoje mjesto. Istom prilikom produžena su krila za 2 metra radi bolje vidljivosti. *Cunard Line* je kao atrakciju organizirao niz susreta *QM2* s bivšim i aktivnim brodovima iste kompanije. 23. veljače 2006. susreo se u Long Beachu u Kaliforniji, SAD, sa svojim slavnim prethodnikom, transatlantikom *Queen Mary*, koji je od 1967. plutajući hotel u tome gradu, te su izmjenili pozdrave sirenama. 10. siječnja 2007. započeo je svoje prvo, 81 dnevno putovanje oko svijeta. 20 veljače, susreo se u Sydneyu prvi puta sa *Queen Elizabeth 2*, koji je također bio na svjetskoj turneji. Događaj je privukao ogromno zanimanje i izazvao blokadu prometa na mostovima u luci. 13. siječnja 2008. u New Yorku uz vatromet, susreo se sa *Queen Elizabeth 2* i s *Queen Victoria*. To je trebao biti prvi i posljedni susret ta tri broda, ali to se ponovilo još jednom u Southamptonu 22. travnja iste godine. Nakon povlačenja transatlantika *Queen Elizabeth 2* iz aktivne službe 27. studenog 2008. *Queen Mary 2* ostaje jedini prekooceanski putnički brod u službi.

Tehničke karakteristike
-----------------------

Zapovjednički most i dio nadgrađa.
Pogon se temelji na generatorima električne energije koji pokreću elektro motore u pogonskim gondolama. Generator se sastoji od četiri 16-cilindrična *Wärtsilä* 16V46CR *EnviroEngine* diesel motora koji generiraju ukupno 67 200 kW (90 100 ks) pri 514 okretaja u minuti, kao i dvije *General Electric* LM2500+ plinske turbine s dodatnih 50 000 kW (67 000 ks). Takav aranžman - što se već neko vrijeme koristi za ratne brodove - poznat kao *CODAG*
(*Combined Diesel And Gas turbine*), omogućuje isplativo krstarenje pri nižim brzinama ali i velike brzine kada je to potrebno. Potisak omogućavaju četiri *Rolls-Royce/Alstom Mermaid* pogonske gondole s nisko-vibracijskim *Kamewa* propelerom montiranim na prednjem kraju. Vanjske su fiksne, a unutarnje rotiraju 360°, što čini nepotrebnim kormilo.

Galerija
--------

* 
* 
* 
* 
*

Izvori i napomene
-----------------

1. ↑  „*Queen Mary* 2 history". Cunard Line, The Most Famous Ocean Liners in the World. Arhivirano iz originala na datum 2009-02-01. Pristupljeno 2013-09-04.
2. ↑  „Rolls-Royce wins pod orders". Marine Log (marinelog.com/).
3. ↑  „Feature: Queen Mary 2 New Technology Melded to the North Atlantic Tradition". marinelink.com. Arhivirano iz originala na datum 2009-04-12. Pristupljeno 2013-09-04.
4. ↑  „Wärtsilä, Queen Mary 2". Wärtsilä (wartsila.com/). Arhivirano iz originala na datum 2009-02-27. Pristupljeno 2013-09-04.
5. ↑  „Queen Mary 2 - Ocean Liner". ship-technology.com/. Arhivirano iz originala na datum 2009-02-08. Pristupljeno 2013-09-04.
6. ↑  „Gas Turbine for Queen Mary 2". marinetalk.com/.
7. ↑  „Rolls-Royce equipment selected for Queen Mary 2 cruise liner". Rolls Royce (rolls-royce.com/).
8. ↑  „Archive copy". Arhivirano iz originala na datum 2003-08-05. Pristupljeno 2013-09-04.
9. ↑  „Gas Turbine for Queen Mary 2". MarineTalk (marinetalk.com/).
10. ↑  „Queen Mary 2 - A new breed of super-liner". BBC (bbc.co.uk/).
11. ↑  „Archive copy". Arhivirano iz originala na datum 2009-03-04. Pristupljeno 2013-09-04.
12. ↑  „Art for Architecture, John McKenna". a4a.com/. Arhivirano iz originala na datum 2009-06-28. Pristupljeno 2013-09-04.
13. ↑  „The Cunard Liner Queen Mary 2, Captains". The Cunard Liner Queen Mary 2 (qm2.org.uk/).
14. ↑  Umirovljen 31, srpnja 2006. Aktuelni kapetani su Paul Wright, Bernard Warner, i Christopher Rynd
15. ↑  „Wärtsilä, Queen Mary 2". Wärtsilä (wartsila.com/). Arhivirano iz originala na datum 2009-02-27. Pristupljeno 2013-09-04.
16. ↑  „Queen Mary 2 - Ocean Liner". ship-technology.com/. Arhivirano iz originala na datum 2009-02-08. Pristupljeno 2013-09-04.
17. ↑  „Gas Turbine for Queen Mary 2". marinetalk.com/.
18. ↑  „Feature: Queen Mary 2 New Technology Melded to the North Atlantic Tradition". marinelink.com/. Arhivirano iz originala na datum 2009-04-12. Pristupljeno 2013-09-04.
19. ↑  „Rolls-Royce wins pod orders". Marine Log (marinelog.com/).
20. ↑  „Rolls-Royce equipment selected for Queen Mary 2 cruise liner". Rolls Royce (rolls-royce.com/).

Vanjske veze
------------

***RMS Queen Mary 2*** na Wikimedijinoj ostavi

* Službena stranica
* qm2.org.uk
* Tehnički podaci i fotografije izgradnje Arhivirano 2008-11-12 na Wayback Machine-u
* Američki website Cunard Linea Arhivirano 2006-11-15 na Wayback Machine-u
* chriscunard.com/qm2.htm Arhivirano 2009-03-01 na Wayback Machine-u

| * p
* r
* u
Cunard Line |
| --- |
| Sadašnja flota | 

RMS *Queen Mary 2* (2004.)  **•**  MS *Queen Victoria* (2007.)  **•**  MS *Queen Elizabeth* (2010.)
 |
| Bivši brodovi | 

RMS *Britannia* (1840.)  **•**  SS *Acadia* (1840.)  **•**  SS *Africa* (1850.)  **•**  SS *Aleppo* (1865.)  **•**  SS *Abyssinia* (1870.)  **•**  SS *Algeria* (1870.)  **•**  SS *Servia* (1881.)  **•**  RMS *Etruria* (1884.)  **•**  RMS *Umbria* (1884.)  **•**  RMS *Campania* (1892.)  **•**  RMS *Lucania* (1893.)  **•**  SS *Ivernia* (1899.)  **•** 
RMS *Carpathia* (1903.)  **•**  RMS *Carmania* (1905.)  **•**  RMS *Caronia* (1905.)  **•**  RMS *Lusitania* (1906.)  **•**  RMS *Mauretania* (1906.)  **•** RMS *Franconia* (1910.)  **•** 
RMS *Ascania* (1911.)  **•**  RMS *Albania* (1911.)  **•**  RMS *Ausonia* (1911.)  **•**  RMS *Laconia* (1912.)  **•**  RMS *Alaunia* (1913.)  **•**  RMS ''Aquitania'' (1913.)  **•**  SS *Orduna* (1914.)  **•**  SS *Empire Barracuda* (1918.)  **•** 
RMS *Albania* (1920.)  **•**  RMS *Antonia* (1921.)  **•**  RMS *Ausonia* (1921.)  **•**  RMS *Scythia* (1921.)  **•**  RMS *Andania* (1922.)  **•**  RMS *Berengaria* (1922.)  **•**  RMS *Laconia* (1922.)  **•**  RMS *Lancastria* (1922.)  **•**  RMS *Majestic* (1922.)  **•**  RMS *Ascania* (1923.)  **•**  RMS *Aurania* (1924.)  **•**  RMS *Alaunia* (1925.)  **•**  RMS *Carinthia* (1925.)  **•**  SS *Laurentic* (1927.)  **•**  RMS *Britannic* (1929.)  **•**  RMS *Georgic* (1934.)  **•**  RMS *Olympic* (1934.)  **•**  RMS *Queen Mary* (1936.)  **•**  RMS *Mauretania* (1939.)  **•**  MV *Empire Audacity* (1939.)  **•**  RMS *Queen Elizabeth* (1940.)  **•**  SS *Valacia* (1943.)  **•** 
RMS *Caronia* (1949.)  **•**  RMS *Saxonia* (1954.)  **•**  RMS *Ivernia* (1955.)  **•**  RMS *Carinthia* (1956.)  **•**  RMS *Sylvania* (1957.)  **•**  RMS *Alaunia* (1960.)  **•**  *Queen Elizabeth 2* (1967.)  **•** 
*Cunard Adventurer* (1971.)  **•**  *Cunard Ambassador* (1972.)  **•** 
*Ocean Countess* (1975.)  **•**  MS *Cunard Princess* (1976.)  **•**  MS *Sagafjord* (1983.)  **•**  MS *Caronia* (1983.)  **•**  MS *Royal Viking Sun* (1994.)
 |